Նախագիծ

**ՀԱՅԱՍՏԱՆԻ** **ՀԱՆՐԱՊԵՏՈՒԹՅԱՆ** **ԿԱՌԱՎԱՐՈՒԹՅՈՒՆ**

**ՈՐՈՇՈՒՄ**

**2023 թվականի \_\_\_\_\_\_\_-ի N \_\_\_\_\_\_\_ -Լ**

****ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՈՒՄ**** թմրամոլության, ինչպես նաԵՎ թմրամիջոցների ԵՎ հոգեմետ (հոգեներգործուն) նյութերի ապօրինի շրջանառության դեմ պայքարի ****ԱԶԳԱՅԻՆ ՌԱԶՄԱՎԱՐՈՒԹՅՈՒՆԸ ՀԱՍՏԱՏԵԼՈՒ ՄԱՍԻՆ****

Հայաստանի Հանրապետության Սահմանադրության 146-րդ հոդվածի համաձայն ՝ Հայաստանի Հանրապետության կառավարությունը ***որոշում է.***

1. Հաստատել Հայաստանի Հանրապետությունում թմրամոլության, ինչպես նաև թմրամիջոցների և հոգեմետ (հոգեներգործուն) նյութերի ապօրինի շրջանառության դեմ պայքարի ազգային ռազմավարությունը` համաձայն հավելվածի:

2. Սույն որոշումն ուժի մեջ է մտնում պաշտոնական հրապարակմանը հաջորդող օրվանից:

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՎԱՐՉԱՊԵՏ Ն.ՓԱՇԻՆՅԱՆ**

**«\_\_\_» \_\_\_ 2023թ.**

**ք. Երևան**

**Հավելված**

**ՀՀ կառավարության 2023 թվականի**

**-ի N -Լ որոշման**

**ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՈՒՄ ԹՄՐԱՄՈԼՈՒԹՅԱՆ, ԻՆՉՊԵՍ ՆԱԵՎ ԹՄՐԱՄԻՋՈՑՆԵՐԻ ԵՎ ՀՈԳԵՄԵՏ (ՀՈԳԵՆԵՐԳՈՐԾՈՒՆ) ՆՅՈՒԹԵՐԻ ԱՊՕՐԻՆԻ ՇՐՋԱՆԱՌՈՒԹՅԱՆ ԴԵՄ ՊԱՅՔԱՐԻ ԱԶԳԱՅԻՆ ՌԱԶՄԱՎԱՐՈՒԹՅՈՒՆԸ**

**1․ ՆԵՐԱԾՈՒԹՅՈՒՆ**

1․ Հայաստանի Հանրապետությունում թմրամոլության, ինչպես նաև թմրամիջոցների, հոգեմետ (հոգեներգործուն) նյութերի ապօրինի շրջանառության դեմ պայքարի ազգային ռազմավարությունը (այսուհետ՝ Ռազմավարություն) թմրամոլության, ինչպես նաև թմրամիջոցների, հոգեմետ (հոգեներգործուն) նյութերի ապօրինի շրջանառության դեմ պայքարի ոլորտում Հայաստանի Հանրապետությունում վարվող պետական քաղաքականության մշակմանն ու կենսագործմանը նպատակաուղղված հիմնարար փաստաթուղթ է, որն ուղղված է թմրամիջոցների, հոգեմետ (հոգեներգործուն) նյութերի, դրանց պրեկուրսորների, պատրաստուկների, համարժեք նյութերի (անալոգների) և ածանցյալների ապօրինի շրջանառության հակազդման ոլորտում պետական իշխանության մարմինների գործունեության համակարգմանը, պետական և հասարակական անվտանգության մակարդակի բարձրացմանը, թմրամիջոցների ապօրինի շրջանառության դեմ արդյունավետ պայքարի կազմակերպմանը, ինչպես նաև թմրամիջոցների, հոգեմետ (հոգեներգործուն) նյութերի և պրեկուրսորների օրինական շրջանառության կարգավորմանը:

2․ Թմրամիջոցների տարածումն ու տարանցումն անմիջական սպառնալիք են ներկայացնում երկրի ազգային անվտանգության համար, իսկ Հայաստանի Հանրապետության մասնակցությունն անդրազգային հանցագործությունների, այդ թվում` թմրամիջոցների տարածման դեմ միջազգային պայքարին, հանդիսանում է պետության և ժողովրդի անվտանգության ոլորտում ազգային անվտանգության ապահովմանն ուղղված գործողություն:

3․ Թմրամոլության, ինչպես նաև թմրամիջոցների, հոգեմետ (հոգեներգործուն) նյութերի ապօրինի շրջանառության ոլորտի իրավիճակը Հայաստանի Հանրապետությունում շարունակում է մնալ մտահոգիչ և բնութագրվում է թմրամիջոցների, հոգեմետ (հոգեներգործուն) նյութերի, դրանց պրեկուրսորների, պատրաստուկների, համարժեք նյութերի (անալոգների) և ածանցյալների ապօրինի շրջանառության հետ կապված հանցագործությունների և իրավախախտումների աճող մակարդակով, դրանց արդյունքում գոյացած եկամուտների օրինականացման ռիսկերի բարձրացմամբ:

4․ Թմրամոլության և թմրամիջոցների ապօրինի շրջանառության դեմ պայքարի կազմակերպումը նպատակ ունի հանրապետության ազգաբնակչությանը զերծ պահել թմրամիջոցների, հոգեմետ (հոգեներգործուն) նյութերի, դրանց պրեկուրսորների, պատրաստուկների, համարժեք նյութերի (անալոգների) և ածանցյալների ապօրինի շրջանառությամբ և օգտագործմամբ պայմանավորված բացասական ազդեցությունից և դրա վնասակար հետևանքներից` նկատի ունենալով, որ դրանց ապօրինի շրջանառությունը զգալի վնաս է հասցնում ազգի գենոֆոնդին, երկրի տնտեսությանը, հասարակության անվտանգությանը և իրավակարգին:

5․ Բացի այդ, հաշվի առնելով, որ թմրամիջոցների ապօրինի շրջանառությունն իրենից ներկայացնում է միջազգային հանցավոր գործունեություն, որը նպաստում է նաև ահաբեկչության, ծայրահեղականության, թրաֆիքինգի, կոռուպցիայի, ինչպես նաև կազմակերպված հանցավորության այլ տեսակների ֆինանսական բազայի ընդլայնմանը, ուստի դրա կանխարգելումն անհապաղ և առաջնահերթ ուշադրություն է պահանջում:

6․ Հայաստանի աշխարհագրական դիրքը կարող է գրավիչ լինել անդրազգային հանցավոր խմբավորումների համար՝ թմրամիջոցներ, հոգեմետ (հոգեներգործուն) նյութեր, դրանց պրեկուրսորներ, պատրաստուկներ, համարժեք նյութեր (անալոգներ) և ածանցյալներ դեպի այլ պետություններ տեղափոխելու նպատակով հանրապետության տարածքը որպես տարանցիկ ուղի օգտագործելու համար:

7․ Թմրամոլության մակարդակի, թմրամիջոցների, հոգեմետ (հոգեներգործուն) նյութերի, դրանց պրեկուրսորների, պատրաստուկների, համարժեք նյութերի (անալոգների) և ածանցյալների ապօրինի շրջանառության ծավալների և դրանց հետ կապված հանցագործությունների աճը, լուրջ սպառնալիք հանդիսանալով Հայաստանի Հանրապետության ազգային անվտանգության համար, հրատապ է դարձնում թմրամոլության, ինչպես նաև թմրամիջոցների, հոգեմետ (հոգեներգործուն) նյութերի ապօրինի շրջանառության կանխման, դրանց կանխարգելման, հակազդման և հասցրած վնասի նվազեցման ուղղությամբ համապետական մակարդակով ռազմավարական միջոցառումներ մշակելու և իրականացնելու անհրաժեշտություն՝ նպատակ ունենալով ապահովել պետական անվտանգությունն ու կայուն զարգացումը, թմրամիջոցների, հոգեմետ (հոգեներգործուն) նյութերի, դրանց պրեկուրսորների, պատրաստուկների, համարժեք նյութերի (անալոգների) և ածանցյալների ապօրինի շրջանառության դեմ պայքարում պետական իրավասու մարմինների կարողությունների զարգացումն ու դրանց գործունեության արդյունավետության բարձրացումը, ինչպես նաև ամրապնդել թմրամոլության և թմրամիջոցների ապօրինի շրջանառության դեմ պայքարում ներպետական և միջազգային համագործակցությունը:

**2. ԹՄՐԱՄՈԼՈՒԹՅԱՆ ԵՎ ԹՄՐԱՄԻՋՈՑՆԵՐԻ ԱՊՕՐԻՆԻ ՇՐՋԱՆԱՌՈՒԹՅԱՆ ԴԵՄ ՊԱՅՔԱՐԻ ՄԻՋԱԶԳԱՅԻՆ ՊԱՅՄԱՆԱԳՐԵՐԸ ԵՎ ՀԱՄԱԳՈՐԾԱԿՑՈՒԹՅՈՒՆԸ**

8. Հայաստանի Հանրապետությունը 1993 թվականից ի վեր միացել է Միավորված ազգերի կազմակերպության 1961 թվականի «Թմրամիջոցների մասին» միասնական, 1971 թվականի «Հոգեմետ նյութերի մասին», 1988 թվականի «Թմրամիջոցների և հոգեմետ նյութերի ապօրինի շրջանառության դեմ պայքարի մասին», 2000 թվականի «Անդրազգային կազմակերպված հանցավորության դեմ» կոնվենցիաներին, ինչպես նաև 2000 թվականի նոյեմբերի 30-ին Մինսկում ստորագրված «Թմրամիջոցների, հոգեմետ նյութերի և դրանց բաղադրիչների ապօրինի շրջանառության դեմ պայքարում Անկախ պետությունների համագործակցության մասնակից պետությունների համագործակցության մասին» համաձայնագրին, 2000 թվականի նոյեմբերի 30-ին Մինսկում ստորագրված «Թմրամիջոցների, հոգեմետ նյութերի և դրանց բաղադրիչների ապօրինի շրջանառության դեմ պայքարում Անկախ պետությունների համագործակցության մասնակից պետությունների համագործակցության մասին» համաձայնագրում փոփոխություններ կատարելու մասին Արձանագրությանը /25.09.2020թ/, 18.10.2011թ. Սանկտ Պետերբուրգում ԱՊՀ մասնակից պետությունների կառավարությունների ղեկավարների Խորհրդի կողմից ստորագրված «Թմրամիջոցների, հոգեմետ նյութերի և դրանց բաղադրիչների նմուշների փոխանցման կարգի մասին» համաձայնագրին, ստորագրել են մի շարք համաձայնագրեր և հուշագրեր ևս (ցանկ 1):

9. Կազմակերպված հանցավորության, այդ թվում` թմրամիջոցների ապօրինի շրջանառության դեմ պայքարում համագործակցության հարցերը ներգրավված են նաև Հայաստանի Հանրապետության կառավարության մի շարք, այդ թվում՝ Լեհաստանի Հանրապետության կառավարության (2004թ.), Կիպրոսի Հանրապետության կառավարության (2006թ.), Եգիպտոսի Արաբական Հանրապետության կառավարության (2007թ.), Չեխիայի Հանրապետության կառավարության (2014թ.) հետ երկկողմանի պայմանագրերում, ինչպես նաև Հայաստանի Հանրապետության ներքին գործերի նախարարության/ոստիկանության՝ Լատվիայի Հանրապետության (1992թ.) Էստոնիայի Հանրապետության (1992թ.), Ուկրաինայի (1992թ.), Ղրղզստանի Հանրապետության (1993թ.), Բելառուսի Հանրապետության (1994թ.), Թուրքմենստանի (1994թ.), Ֆրանսիայի Հանրապետության (1995թ.), Մոլդովայի Հանրապետության (1995թ.), Ուզբեկստանի Հանրապետության (1995թ.), Հունաստանի Հանրապետության (1996թ.), Բուլղարիայի Հանրապետության (1999թ.), Ռումինիայի (2001թ.), Ռուսաստանի Դաշնության (2005թ.), Տաջիկստանի Հանրապետության (2005թ.), Իտալիայի Հանրապետության (2010թ.), Սիրիայի Արաբական Հանրապետության (2010թ.), Վրաստանի (2011թ.), Իրանի Իսլամական Հանրապետության (2012թ.), Չինաստանի Ժողովրդական Հանրապետության (2015թ.) համապատասխան իրավապահ մարմինների հետ երկկողմ համաձայնագրերում:

10. 2003 թվականի սեպտեմբերի 18-ին ստեղծված Հավաքական անվտանգության պայմանագրի կազմակերպության (ՀԱՊԿ) անդամ պետությունների շրջանակներում ստեղծվել է թմրամիջոցների ապօրինի շրջանառության դեմ պայքարի՝ իրավասու մարմինների ղեկավարների համակարգող խորհուրդ, որի աշխատանքային պլանի համաձայն՝ յուրաքանչյուր տարի կազմակերպվում և իրականացվում է թմրամիջոցների ապօրինի շրջանառության դեմ պայքարի «Կանալ» տարածաշրջանային համալիր օպերատիվ-կանխարգելիչ միջոցառումը:

11. Թմրամոլության և թմրամիջոցների ապօրինի շրջանառության դեմ պայքարի շրջանակներում 2001 թվականից Հայաստանի Հանրապետությունում իրագործվում է Հարավային Կովկասում թմրամիջոցների հակազդման ծրագիրը, որը նախատեսված է Միավորված ազգերի կազմակերպության զարգացման ծրագրով և ֆինանսավորվում է Եվրամիության կողմից:

12. Շարունակվում է ակտիվ և արդյունավետ համագործակցությունը Միավորված ազգերի կազմակերպության թմրամիջոցների և կազմակերպված հանցավորության դեմ պայքարի գրասենյակի հետ: Պարբերաբար գրասենյակ են ներկայացվում Հայաստանի Հանրապետության իրավասու մարմինների կողմից լրացված` թմրանյութերի վերաբերյալ Ասիայի և Օվկիանիայի տարածաշրջանի 34-րդ հանդիպման ընթացքում ընդունված հանձնարարականների կատարման վերաբերյալ ամենամյա հարցաշարերը, ինչպես նաև Միավորված ազգերի կազմակերպության թմրամիջոցների և հոգեներգործուն նյութերի ապօրինի շրջանառության դեմ պայքարի 1988 թվականի կոնվենցիայի 1-ին և 2-րդ աղյուսակներում նշված նյութերի վերաբերյալ տեղեկատվությունը և վիճակագրական այլ տվյալներ:

**3. ԹՄՐԱՄՈԼՈՒԹՅԱՆ, ԻՆՉՊԵՍ ՆԱԵՎ ԹՄՐԱՄԻՋՈՑՆԵՐԻ ԵՎ ՀՈԳԵՄԵՏ (ՀՈԳԵՆԵՐԳՈՐԾՈՒՆ) ՆՅՈՒԹԵՐԻ ԱՊՕՐԻՆԻ ՇՐՋԱՆԱՌՈՒԹՅԱՆ ԴԵՄ ՊԱՅՔԱՐԻ ՈԼՈՐՏԸ ԿԱՆՈՆԱԿԱՐԳՈՂ` ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՆԵՐՊԵՏԱԿԱՆ ԻՐԱՎԱԿԱՆ ԱԿՏԵՐԸ**

13. Թմրամիջոցների և հոգեմետ (հոգեներգործուն) նյութերի շրջանառության հետ կապված հարաբերությունները կարգավորելու, ինչպես նաև բնակչության առողջության, պետության և հասարակության անվտանգության ապահովման նպատակով դրանց ապօրինի շրջանառությունը կանխարգելելու պետական քաղաքականության իրավական հիմքերը և թմրամոլության դեմ պայքարի հիմնական միջոցները սահմանելու նպատակով 2002 թվականի դեկտեմբերի 26-ին ընդունվել է «Թմրամիջոցների և հոգեմետ (հոգեներգործուն) նյութերի մասին» Հայաստանի Հանրապետության օրենքը:

14․ Հիմք ընդունելով 2021թ. մայիսի 6-ին Հայաստանի Հանրապետության կողմից վավերացված «Թմրամիջոցների և հոգեմետ (հոգեներգործուն) նյութերի և պրեկուրսորների ապօրինի շրջանառության դեմ պայքարում Անկախ Պետությունների Համագործակցության մասնակից պետությունների համագործակցության մասին» 2000 թվականի նոյեմբերի 30-ի համաձայնագրում փոփոխություններ կատարելու մասին» արձանագրությունը՝ «Թմրամիջոցների և հոգեմետ (հոգեներգործուն) նյութերի մասին» ՀՀ օրենքը 2022 թվականի հունիսի 15-ի ՀՕ-147-Ն օրենքով լրացվել է «թմրամիջոցների և հոգեմետ (հոգեներգործուն) նյութերի ածանցյալներ» հասկացությամբ։

15. 2021 թվականի մայիսի 5-ին ընդունված և 2022 թվականի հուլիսի 1-ից ուժի մեջ մտած ՀՀ քրեական օրենսգրքի համապատասխան հոդվածներով քրեական պատասխանատվություն է սահմանվում թմրամիջոցների, հոգեմետ (հոգեներգործուն) նյութերի, դրանց պատրաստուկների, դրանց համարժեք նյութերի (անալոգների), ածանցյալների և պրեկուրսորների ապօրինի շրջանառության, ինչպես նաև դրանց օրինական շրջանառության կանոնները խախտելու համար:

16․ Վարչական իրավախախտումների վերաբերյալ ՀՀ օրենսգրքի համապատասխան հոդվածներով վարչական պատասխանատվություն է սահմանվում թմրամիջոցների, հոգեմետ (հոգեներգործուն) նյութերի, դրանց պատրաստուկների, դրանց համարժեք նյութերի (անալոգների), ածանցյալների և պրեկուրսորների ապօրինի շրջանառության, ինչպես նաև դրանց օրինական շրջանառության կանոնները խախտելու համար:

17․ ՀՀ կառավարության 2003թ. օգոստոսի 21-ի N 1129-Ն որոշմամբ հաստատվել է **Հայաստանի Հանրապետությունում հսկման ենթակա թմրամիջոցների, հոգեմետ (հոգեներգործուն)** **նյութերի և դրանց պրեկուրսորների կազմը (ցանկը):**

**18․** ՀՀ կառավարության 2010թ. մարտի 18-ի N 270-Ն որոշմամբ սահմանվել են **թմրամիջոցների և հոգեմետ (հոգեներգործուն) նյութերի և դրանց պրեկուրսորների շրջանառության կանոնները:**

**19․** ՀՀ կառավարության 2018թ. հունիսի 27-ի N 707-Ն որոշմամբ սահմանվել է **թմրամիջոցների և հոգեմետ (հոգեներգործուն) նյութերի մանր չափերը, շրջանառությունն արգելված՝ թմրամիջոցներ, հոգեմետ (հոգեներգործուն), խիստ ներգործող կամ թունավոր նյութեր պարունակող բույսերի ցանկը, դրանց մանր, զգալի, խոշոր և առանձնապես խոշոր չափերը, պրեկուրսորների զգալի, խոշոր և առանձնապես խոշոր չափերը, թունավոր նյութերի ցանկը, խիստ ներգործող նյութերի ցանկը և դրանց խոշոր չափերը:**

**20․** «Թմրամիջոցների և հոգեմետ (հոգեներգործուն) նյութերի մասին» Հայաստանի Հանրապետության օրենքի 52-րդ հոդվածի համաձայն՝ յուրաքանչյուր տարի ՀՀ կառավարության որոշմամբ ընդունվում է թմրամոլության և թմրամիջոցների անօրինական շրջանառության դեմ պայքարի տարեկան ծրագիրն ու միջոցառումների ժամանակացույցը:

21․ Թմրամիջոցների շրջանառությանն առնչվող հարաբերությունները կանոնակարգվում են նաև Հայաստանի Հանրապետության կառավարության մի շարք իրավական ակտերով:

22․ Ոլորտը կարգավորող ներպետական վերոնշյալ իրավական ակտերից բացի, ընդունվել են նաև հրապարակման ոչ ենթակա ներգերատեսչական իրավական ակտեր:

**4. ԹՄՐԱՄՈԼՈՒԹՅԱՆ ԵՎ ԹՄՐԱՄԻՋՈՑՆԵՐԻ ԱՊՕՐԻՆԻ ՇՐՋԱՆԱՌՈՒԹՅԱՆ ԴԵՄ ՊԱՅՔԱՐԻ ԱՌԿԱ ՎԻՃԱԿԸ**

23․ Վերլուծությունը վկայում է, որ Հայաստանի Հանրապետությունում տարեցտարի աճում է թմրամիջոցների հետ կապված հանցագործությունների թիվը: Մասնավորապես, 2018թ.-ին գրանցվել է 877, 2019թ.-ին՝ 1088, 2020թ.-ին՝ 1226, 2021թ.-ին՝ 1544, 2022թ.-ին՝ 2266 դեպք:

24․ Ըստ հանրապետության նարկոլոգիական ծառայությունների կողմից իրականացվող հաշվառումների՝ աճել է նաև թմրանյութեր օգտագործող անձանց թիվը: 2018թ. դեկտեմբերի 30-ի դրությամբ հանրապետությունում հաշվառված է եղել 6951թմրամոլ անձ, որից կին՝ 116, անչափահաս՝ 5, 2019 թվականի նույն ժամանակահատվածում՝ 7209 անձ, որից կին՝ 132, անչափահաս՝ 8, 2020 թվականին՝ 7392 անձ, որից կին՝ 141, անչափահաս՝ 6, 2021 թվականին՝ 7570 անձ, որից կին՝ 149, անչափահաս՝ 4 և 2022 թվականին՝ 7612 անձ, որից կին՝ 151, անչափահաս՝ 6։ Այս թվերում ներառված են ինչպես բուժման նպատակով ընդունված անձինք, այնպես էլ իրավապահ մարմինների որոշումներով թմրամիջոցների գործածմամբ հաշվառված անձինք:

25․ Հայաստանի Հանրապետությունում թմրամիջոցների ապօրինի օգտագործման մասին ամբողջական վիճակագրությունը սոցհարցումների միջոցով կատարվել է 2002 թվականին, և Առողջապահության ազգային ինստիտուտի թմրամիջոցների վիճակագրության բաժնի ամենամյա զեկույցներում հղում է կատարվում 2002 թվականի վիճակագրությանը։ Հետևաբար անհրաժեշտություն է առաջացել իրականացնել (պատվիրել) վիճակագրություն՝ Առողջապահական համաշխարհային կազմակերպության ստանդարտներին համապատասխան։

26․ Թմրամիջոցների հետ կապված հանցագործությունների և թմրանյութեր օգտագործող անձանց թվի աճի հետ մեկտեղ աճել է նաև թմրամիջոցների ապօրինի շրջանառության հետ կապված հանցագործությունների կատարման համար քրեական պատասխանատվության ենթարկած անձանց թիվը (մեղադրական եզրակացությամբ գործն ուղարկվել է դատարան): Ըստ ՀՀ ՆԳՆ ոստիկանության ինֆորմացիոն կենտրոնի տվյալների 2018 թվականին՝ 485 անձի, 2019 թվականին՝ 510 անձի, 2020 թվականին՝ 490 անձի, 2021 թվականին՝ 595 և 2022 թվականին՝ 754 անձանց վերաբերյալ գործերը մեղադրական եզրակացությամբ ուղարկվել են դատարան։

27․ Հայաստանի Հանրապետությունում թմրամիջոցների ապօրինի շրջանառության հակազդման գործընթացը պատշաճ մակարդակով կազմակերպելու նպատակով ՀՀ իրավապահ մարմինների կողմից իրականացվում են շարունակական բնույթ կրող օպերատիվ, կանխարգելիչ և կազմակերպչական միջոցառումներ: Յուրաքանչյուր տարի հանրապետության ողջ տարածքում իրականացվում է «Կանեփ-կակաչ» համալիր օպերատիվ-կանխարգելիչ միջոցառումը, որին ներգրավվում են Հայաստանի Հանրապետության ՆԳՆ ոստիկանության, Հայաստանի Հանրապետության պաշտպանության նախարարության համապատասխան ստորաբաժանումների աշխատակիցները, տարածքային կառավարման և տեղական ինքնակառավարման մարմինների ներկայացուցիչները: Միջոցառման արդյունքներն ամփոփվում ու լուսաբանվում են մամուլի և զանգվածային լրատվության այլ միջոցների կողմից:

28․ Հայաստանի Հանրապետության իրավապահ մարմինների կողմից ձեռնարկված օպերատիվ-հետախուզական և կանխարգելիչ միջոցառումների արդյունքում վերջին տարիներին հայտնաբերվել և ապօրինի շրջանառությունից առգրավվել են տարբեր տեսակի թմրամիջոցներ, հոգեմետ (հոգեներգործուն) նյութեր և դրանց պրեկուրսորներ, այդ թվում՝ «մարիխուանա», «հաշիշ», «կոկաին», «ափիոն», «հերոին», «մեթադոն» և այլն: Ընդ որում, Հայաստանի Հանրապետությունում լայն տարածում ունի կանեփից պատրաստված թմրամիջոցների գործածումը («մարիխուանա», «հաշիշ»), որը վայրի կերպով աճում է հանրապետության ողջ տարածքում: Այդ թմրամիջոցները մատչելի են հասանելիության և գնային տեսանկյուններից:

29․ Տարեցտարի աճում են նաև բնակչության առողջության համար առավել վտանգ ներկայացնող սինթետիկ թմրամիջոցների ապօրինի շրջանառության ծավալները:

30․ Իրանի Իսլամական Հանրապետությունից են ներկրվում հանրապետության տարածքում սպառվող «հերոին», «ափիոն», «մեթամֆետամին» և «հաշիշ» տեսակի թմրամիջոցները: Վերջին տարիներին արձանագրվում են Ռուսաստանի Դաշնությունից և Ուկրաինայից «մեֆեդրոն» և «ալֆա-ՊՎՊ» տեսակի թմրամիջոցների ներմուծման դեպքեր: Միևնույն ժամանակ, եվրոպական երկրներից և Ամերիկայի Միացյալ Նահանգներից փոստային առաքանիների միջոցով հանրապետություն ապօրինի ներկրվում են «մարիխուանա», «կոկաին», «հաշիշի յուղ», «մեթադոն», «բուպրենորֆին» տեսակի թմրամիջոցներ, ինչպես նաև տարբեր տեսակի հոգեմետ (հոգեներգործուն) նյութեր: Հատկապես ավելացել են «մեթամֆետամին», «ալֆա-ՊՎՊ», «մեֆեդրոն» և «հերոին» տեսակի թմրամիջոցների շրջանառության դեպքերը, որոնք ամբողջությամբ ներկրվում են արտերկրից:

31․ Տեղեկատվական տեխնոլոգիաների զարգացման պայմաններում՝ թմրամիջոցների արագ տարածման միջոց է դարձել համացանցը: Համացանցում տեղադրված հրապարակային գովազդների միջոցով հնարավոր է դարձել ձեռք բերել և փոխանցել թմրամիջոցներ, վճարել դրանց համար առցանց դրամական փոխանցումներով: Ուսումնասիրությունները և մշտադիտարկումը ցույց են տալիս, որ միայն «Տելեգրամ» սոցիալական հարթակում առկա են թմրամիջոցների անօրինական շրջանառությամբ զբաղվող, թմրամիջոցներ գովազդող և դրանց մասին այլ տեղեկատվություն տրամադրող բազմաթիվ ալիքներ, որոնց թիվն օրեցօր աճում է:

32․ Հաշվի առնելով համացանցի միջոցով թմրամիջոցների ապօրինի շրջանառության, մասնավորապես՝ իրացման դեպքերի զգալի աճի տեմպերը, 2022 թվականին ՀՀ ՆԳՆ ոստիկանության քրեական ոստիկանության գլխավոր վարչության թմրամիջոցների ապօրինի շրջանառության դեմ պայքարի վարչության կազմում ստեղծվեց համացանցի միջոցով թմրանյութերի ապօրինի շրջանառության ոլորտում կատարվող հանցագործությունների դեմ պայքարի նոր մասնագիտացված ստորաբաժանում: Ստորաբաժանման ստեղծումից հետո կազմակերպվեցին ծառայողների մասնագիտական վերապատրաստումներ, ինչպես Հայաստանի Հանրապետությունում, այնպես էլ օտարերկրյա պետություններում:

**5. ԹՄՐԱՄՈԼՈՒԹՅԱՆ ԵՎ ԹՄՐԱՄԻՋՈՑՆԵՐԻ ԱՊՕՐԻՆԻ ՇՐՋԱՆԱՌՈՒԹՅԱՆ ԴԵՄ ՊԱՅՔԱՐԻ ԱԶԳԱՅԻՆ ՌԱԶՄԱՎԱՐՈՒԹՅԱՆ ՀԻՄՆԱԿԱՆ ՍԿԶԲՈՒՆՔՆԵՐԸ, ՆՊԱՏԱԿՆԵՐԸ ԵՎ ԽՆԴԻՐՆԵՐԸ**

33․ Ռազմավարության հիմնական սկզբունքներն են`

1) առաջնահերթությունը ներքին և արտաքին քաղաքականությունում,

2) մարդու հիմնարար իրավունքների ու ազատությունների պաշտպանությունը,

3) օրենքի առջև բոլորի հավասարությունն ու պատասխանատվության անխուսափելիությունը,

4) հրապարակայնությունը, լայն հասարակայնության իրազեկումը և շահագրգիռ բոլոր անձանց ներգրավումը թմրամոլության և թմրամիջոցների ապօրինի շրջանառության դեմ պայքարի ծրագրման, իրականացման և գնահատման աշխատանքներին,

5) իրականացվող միջոցառումների նպատակայնությունը և հետևողականությունը,

6) թմրամիջոցների ապօրինի շրջանառությանն առնչվող հանցավորության կանխարգելմանն ու բացահայտմանն ուղղված կազմակերպաիրավական և կազմակերպակիրառական միջոցառումների իրականացման գործընթացում իրավասու պետական մարմինների և այլ պետական, հասարակական և միջազգային կազմակերպությունների ակտիվ համագործակցությունը:

34․ Ռազմավարության հիմնական նպատակներն են`

1) Հայաստանի Հանրապետությունում թմրամիջոցների, հոգեմետ (հոգեներգործուն) նյութերի, դրանց պրեկուրսորների, պատրաստուկների, համարժեք նյութերի (անալոգների) և ածանցյալների ապօրինի շրջանառության և դրա հետ կապված հանցավորության մակարդակի նվազեցում,

2) թմրամիջոցների, հոգեմետ (հոգեներգործուն) նյութերի, դրանց պրեկուրսորների, պատրաստուկների, համարժեք նյութերի (անալոգների) և ածանցյալների ապօրինի շրջանառությանը նպաստող պայմանների և դրանք ծնող պատճառների վերացումը,

3) թմրամիջոցների, հոգեմետ (հոգեներգործուն) նյութերի, դրանց պրեկուրսորների, պատրաստուկների, համարժեք նյութերի (անալոգների) և ածանցյալների ապօրինի շրջանառության հակազդման համալիր համակարգի ստեղծումն ու զարգացումը,

4) հասարակության շրջանում ժխտողական վերաբերմունքի ձևավորում թմրամոլության և թմրամիջոցների ապօրինի շրջանառության մեջ ներգրավման վերաբերյալ:

35․ Ռազմավարության հիմնական խնդիրներն են`

1) թմրամիջոցների, հոգեմետ (հոգեներգործուն) նյութերի և պրեկուրսորների օրինական շրջանառության նկատմամբ պատշաճ պետական վերահսկողության ապահովումը,

2) թմրամոլության և թմրամիջոցների ապօրինի շրջանառության դեմ պայքարի կազմակերպական և նորմատիվ-իրավական ապահովման կատարելագործումը,

3) թմրամոլության և թմրամիջոցների ապօրինի շրջանառության դեմ պայքարը կանոնակարգող՝ Հայաստանի Հանրապետության օրենքների և այլ իրավական ակտերի կատարելագործումը, դրանց ներդաշնակեցումը Հայաստանի Հանրապետության միջազգային պայմանագրերի պահանջներին և միջազգային պայմանագրերով Հայաստանի Հանրապետության ստանձնած պարտավորություններին,

4) թմրամոլության և թմրամիջոցների ապօրինի շրջանառության դեմ պայքարի համալիր քաղաքականության իրականացումը, Հայաստանի Հանրապետության տարածքում թմրամիջոցների, հոգեմետ (հոգեներգործուն) նյութերի, դրանց պրեկուրսորների, պատրաստուկների, համարժեք նյութերի (անալոգների) և ածանցյալների ապօրինի շրջանառության կանխման, թմրամիջոցների ապօրինի շրջանառության հետ կապված հանցավորության հակազդման ուղղությամբ համապատասխան միջոցառումների մշակումը և իրականացումը, թմրամիջոցների ապօրինի շրջանառության կանխարգելման ճյուղային ծրագրերի մշակումը, ընդունումը և իրականացումը,

5) թմրամոլության առաջնային կանխարգելումը, թմրամոլության նվազեցումը դրա կանխման և արդյունավետ բուժման իրականացման միջոցով,

6) թմրամիջոցների, հոգեմետ (հոգեներգործուն) նյութերի, դրանց պրեկուրսորների, պատրաստուկների, համարժեք նյութերի (անալոգների) և ածանցյալների ապօրինի շրջանառության ծավալների նվազեցումը,

7) բնակչության առողջության համար առավել վտանգավոր համարվող սինթետիկ թմրամիջոցների անօրինական շրջանառության ծավալների նվազեցումը,

8) հանրապետության տարածք ապօրինի ներկրվող թմրամիջոցների, հոգեմետ (հոգեներգործուն) նյութերի, դրանց պրեկուրսորների, պատրաստուկների, համարժեք նյութերի (անալոգների) և ածանցյալների ծավալների նվազեցումը,

9) համացանցի միջոցով թմրամիջոցների, հոգեմետ (հոգեներգործուն) նյութերի, դրանց պրեկուրսորների, պատրաստուկների, համարժեք նյութերի (անալոգների) և ածանցյալների ապօրինի շրջանառության դեմ պայքարի արդյունավետության բարձրացումը,

10) թմրամիջոցներից կախում ունեցող անձանց բուժման արդյունավետ կազմակերպումը, նարկոլոգիական ծառայության արդիականացումը, թմրամիջոցների օգտագործումը դադարեցրած անձանց սոցիալական վերականգնման համակարգի ներդրումը և սոցիալական վերաինտեգրման ծրագրերի իրականացումը,

11) թմրամոլության կանխարգելման և բուժման ոլորտում մասնագիտացված բժշկական կազմակերպությունների ներուժի զարգացումը, անձնակազմերի վերապատրաստման ծրագրերի կատարելագործումը և գիտական-տեղեկատվական պատշաճ հագեցվածության ապահովումը,

12) թմրամոլության և թմրամիջոցների վերաբերյալ միասնական տեղեկատվական համակարգի ներդրումը և կատարելագործումը,

13) թմրամիջոցների ապօրինի շրջանառության և դրա հետ կապված հանցագործությունների կանխարգելման և բացահայտման ուղղությամբ պետական մարմինների գործունեության արդյունավետության բարձրացումը,

14) թմրամոլության և թմրամիջոցների ապօրինի շրջանառության դեմ պայքարի ոլորտում միջազգային, միջպետական, ինչպես նաև միջգերատեսչական համագործակցության հետագա զարգացումն ու ամրապնդումը,

15) Հայաստանի Հանրապետությունում թմրամոլության և թմրամիջոցների ապօրինի շրջանառության վերաբերյալ իրավիճակի մշտադիտարկման և գնահատման պետական համակարգի մշակումը և ներդրումը,

16) թմրամոլության և թմրամիջոցների ապօրինի շրջանառության դեմ պայքարի նյութատեխնիկական բազայի հագեցումը և սահմանային վերահսկողության համակարգի կատարելագործումը,

17) թմրամիջոցների գործածման տարածվածության, թմրամիջոցների գործածման պատճառահետևանքային կապերի վերհանման և թմրամիջոցների գործածման միտումների գնահատման վերաբերյալ ուսումնասիրությունների և հետազոտությունների իրականացումը,

18) թմրամոլության և թմրամիջոցների ապօրինի շրջանառության հասցրած վնասի և բացասական հետևանքների վերաբերյալ բնակչության իրազեկվածության բարձրացումը:

36. Ռազմավարությունը ներառում է հետևյալ հիմնական բաժինները`

1) թմրամոլության առաջնային կանխարգելում,

2) թմրամիջոցների, հոգեմետ (հոգեներգործուն) նյութերի, դրանց պրեկուրսորների, պատրաստուկների, համարժեք նյութերի (անալոգների) և ածանցյալների ապօրինի շրջանառության կանխում,

3) թմրամիջոցների կամ հոգեմետ (հոգեներգործուն) նյութեր գործածող անձանց բժշկական և սոցիալ-հոգեբանական սպասարկման ծառայությունների տրամադրում,

4) ռազմավարության իրագործումից ակնկալվող արդյունքներ,

5) ռազմավարության իրականացման ֆինանսական ապահովում,

6) ռազմավարության իրագործման մշտադիտարկում, գնահատում և վերահսկողություն:

**6. ԹՄՐԱՄՈԼՈՒԹՅԱՆ ԱՌԱՋՆԱՅԻՆ ԿԱՆԽԱՐԳԵԼՈՒՄԸ**

37. Թմրամոլության վնասի և հետևանքների մասին բնակչության իրազեկումը, խոցելի խմբերի հետ տարվող աշխատանքների ակտիվացումը նախատեսում է իրագործել հետևյալ ռազմավարական խնդիրները`

1) զանգվածային լրատվության միջոցներով պարբերաբար լուսաբանել թմրամոլության կանխարգելման նպատակով իրականացվող միջոցառումները, կանոնավոր դարձնել թմրամոլության կանխարգելման ոլորտում իրավասու մարմինների և կազմակերպությունների պատասխանատու ներկայացուցիչների մասնակցությունը հեռուստառադիոհաղորդումներին, մամուլի ասուլիսներին և այլ հրապարակային միջոցառումներին,

2) օգտագործել մամուլը, համացանցը և զանգվածային լրատվության մյուս միջոցները` թմրամոլության և դրա հասցրած վնասի վերաբերյալ բնակչության իրազեկությունը բարձրացնելու նպատակով,

3) մշտապես թարմացնել և պարբերաբար հրատարակել Հայաստանի Հանրապետությունում թմրամոլության դեմ պայքարի վիճակն արտացոլող տեղեկատվական նյութերը,

4) թմրամոլության հետ կապված հարցերի, դրա դեմ պայքարին առնչվող մոտեցումների վերաբերյալ լրագրողների իրազեկության բարձրացման նպատակով կազմակերպել սեմինար-քննարկումներ, հանդիպումներ, դասընթացներ և այլ միջոցառումներ,

5*)* իրականացնել միջազգային լավագույն և առաջադեմ մասնագիտական փորձի ներդրում՝ դասընթացների, սեմինարների, տեղեկատվական արշավների, ֆլեշմոբերի և այլ ինտերակտիվ հարթակների միջոցով,

6) ապահովել մշտական համագործակցություն լրատվամիջոցների, քաղաքացիական հասարակության և հասարակական կազմակերպությունների ներկայացուցիչների հետ,

7) պատրաստել թմրամոլության հասցրած վնասի վերաբերյալ հատուկ թեմատիկ ֆիլմեր, տեղադրել դրանք տեղեկատվական հարթակներում:

8) թմրամոլության կապակցությամբ համապատասխան բուժում ստացած և դադարի շրջանում գտնվող անձանց համար մշակել զբաղվածության կարգավորման և աջակցության պետական ծրագրեր` ընդլայնելով նրանց աշխատանքով ապահովելու հնարավորությունները,

9) ակտիվացնել թմրամիջոցների օգտագործումը դադարեցրած անձանց համար վերականգնողական ծրագրերի իրականացման նպատակով հավանական շահառուներ հանդիսացող անձանց առողջական և սոցիալական կարիքների գնահատմանն ուղղված հետազոտությունները` վերականգնողական ծառայության կարողությունները դրա հավանական շահառուներ հանդիսացող անձանց կարիքներին առավելագույնս համապատասխանեցնելու նպատակով,

10) պարբերաբար իրականացնել ազգաբնակչության շրջանում թմրամիջոցների և հոգեմետ (հոգեներգործուն) նյութերի օգտագործման տարածվածության և հետևանքային կապերի, զարգացման պատճառների ու միտումների ուսումնասիրություններ և հետազոտություններ:

38․ Թմրամոլության կանխարգելումը անչափահասների և երիտասարդների շրջանում նախատեսում է իրագործել հետևյալ ռազմավարական խնդիրները`

1) մշակել անչափահասների և երիտասարդների շրջանում թմրամոլության կանխարգելման ժամանակակից և գիտականորեն հիմնավորված մոտեցումներ,

2) կատարելագործել սովորող անչափահասների և երիտասարդների շրջանում «Հավասարը` հավասարին» մեթոդով ուսուցման համակարգը և շարունակել ուսուցումն այդ համակարգով,

3) իրականացնել անչափահասների և երիտասարդների արտաուսումնական զբաղվածության և հանգստի կազմակերպման ծրագրեր` թմրամիջոցների գործածման նկատմամբ նրանց սոցիալական դիմադրողականության խթանման նպատակով,

4) հանրակրթական դպրոցների, միջնակարգ-մասնագիտական և ուսումնական այլ հաստատությունների ուսումնական ծրագրերում ընդգրկել թմրամոլության հետևանքների իրազեկմանն ու դրա կանխարգելմանն առնչվող դասաժամեր, բարձրացնել համապատասխան առարկաներ դասավանդող անձանց իրազեկության մակարդակը թմրամոլության կանխարգելմանն առնչվող միջոցառումների վերաբերյալ,

5) շահագրգիռ գերատեսչությունների համագործակցության արդյունքում սահմանել պարտադիր կարգ՝ յուրաքանչյուր ուսումնական տարի բոլոր դպրոցների 8-րդ և 9-րդ դասարանների աշակերտների համար «թմրամիջոցներից կախվածություն ունեցող անձի սենյակը» պարտադիր այցելություն կազմակերպելու նպատակով,

6) միջոցներ ձեռնարկել թմրամոլության հասցրած վնասի վերաբերյալ անչափահասների օրինական ներկայացուցիչների (ծնողներ, որդեգրողներ, խնամակալներ, հոգաբարձուներ) իրազեկության բարձրացման ուղղությամբ` թմրամոլության կանխարգելման գործընթացին նրանց ակտիվ ներգրավվածությունն ապահովելու նպատակով,

7) միջոցներ ձեռնարկել անչափահասների օրինական ներկայացուցիչներին համացանցի միջոցով կատարվող թմրամիջոցների ապօրինի շրջանառության վերաբերյալ իրազեկելու ուղղությամբ,

8) օգտագործել «թմրամիջոցներից կախվածություն ունեցող անձի սենյակը», որտեղ հերթականությամբ ներկայացվում է մարդու և նրան շրջապատող միջավայրի փոփոխությունը՝ թմրամիջոցներ օգտագործելուց առաջ և հետո,

9) ապահովել հասարակական կազմակերպությունների ակտիվ ներգրավումը անչափահասների և երիտասարդների շրջանում թմրամոլության կանխարգելմանն ուղղված նախաձեռնություններին:

39․ Թմրամոլության կանխարգելումը ազատությունից զրկված անձանց շրջանում նախատեսում է իրագործել հետևյալ ռազմավարական խնդիրները՝

1) ակտիվացնել ազատությունից զրկված անձանց շրջանում թմրամոլության, իսկ քրեակատարողական հիմնարկներում` թմրամիջոցների ներթափանցման կանխարգելմանն ուղղված միջոցառումները,

2) ազատությունից զրկված անձանց շրջանում շարունակել «Հավասարը` հավասարին» մեթոդով ուսուցման համակարգի իրականացումը,

3) կատարելագործել ձերբակալված անձանց պահելու վայրերի և քրեակատարողական հիմնարկների տեխնիկական հագեցվածությունը և այլ անհրաժեշտ պայմանները` թմրամոլության կանխարգելման նպատակով:

40․ Թմրամոլության կանխարգելումը զինծառայողների շրջանում նախատեսում է իրագործել հետևյալ ռազմավարական խնդիրները`

1) զինծառայողների շրջանում կազմակերպել թմրամոլության ու դրա հասցրած վնասի վերաբերյալ կամավոր խորհրդատվություններ, հետազոտություններ և դասընթացներ,

2) զինծառայողների կողմից թմրամիջոցներ ձեռք բերելու, դրանք զորամասեր ներմուծելու և օգտագործելու հնարավոր դեպքերը կանխարգելելու և բացահայտելու նպատակով օպերատիվ-հետախուզական ծրագրային և արտապլանային միջոցառումներ անցկացնել Հայաստանի Հանրապետության պաշտպանության նախարարության ռազմական ոստիկանության տարածքային ստորաբաժանումների կողմից` ըստ անհրաժեշտության ներգրավելով Հայաստանի Հանրապետության ՆԳՆ ոստիկանության և Ազգային անվտանգության ծառայության տարածքային ստորաբաժանումներին,

3) թմրամոլության և թմրամիջոցների ապօրինի շրջանառության դեմ պայքարում մասնագիտական ունակություններն ու գործնական հմտությունները կատարելագործելու նպատակով իրականացնել Հայաստանի Հանրապետության պաշտպանության նախարարության համակարգի պատասխանատու աշխատակիցների վերապատրաստում և որակավորման բարձրացում՝ ներպետական ծրագրերով և այդ ոլորտում դրական փորձ ունեցող երկրներում,

4) Հայաստանի Հանրապետության զինված ուժերում թմրամոլության կանխարգելման նյութատեխնիկական հագեցվածության բարելավման նպատակով իրականացնել նորագույն միջոցների, այդ թվում` թմրամիջոցների հայտնաբերման թեստերի հավաքածուների ու թմրամիջոցների հայտնաբերման շարժական համակարգերի ձեռքբերում և հետևողական արդիականացում,

5) զինծառայողների շրջանում, ինչպես նաև զորակոչերի ընթացքում նորակոչիկների համար կազմակերպել սքրինինգ թեսթավորում (մարիխուանայի որոշման շտապ թեսթավորում),

6) Հայաստանի Հանրապետության պաշտպանության նախարարության ստորաբաժանումների, ռազմական ոստիկանության և բարոյահոգեբանական ապահովման տարեկան աշխատանքային պլաններում ներառել զինծառայողների շրջանում թմրամոլության և թմրամիջոցների ապօրինի շրջանառության կանխարգելմանն ուղղված համալիր միջոցառումներ,

7) փոխհամագործակցելով իրավապահ մարմինների հետ՝ զինծառայողների շրջանում իրականացնել կանխարգելիչ աշխատանքներ թմրամոլության և թմրամիջոցների ապօրինի շրջանառության դեմ պայքարի ոլորտում:

**7. ԹՄՐԱՄԻՋՈՑՆԵՐԻ, ՀՈԳԵՄԵՏ (ՀՈԳԵՆԵՐԳՈՐԾՈՒՆ) ՆՅՈՒԹԵՐԻ, ԴՐԱՆՑ ՊՐԵԿՈՒՐՍՈՐՆԵՐԻ, ՊԱՏՐԱՍՏՈՒԿՆԵՐԻ, ՀԱՄԱՐԺԵՔ ՆՅՈՒԹԵՐԻ (ԱՆԱԼՈԳՆԵՐԻ) ԵՎ ԱԾԱՆՑՅԱԼՆԵՐԻ** **ԱՊՕՐԻՆԻ ՇՐՋԱՆԱՌՈՒԹՅԱՆ ԿԱՆԽՈՒՄ**

41․ Մաքսանենգ ճանապարհով Հայաստանի Հանրապետություն թմրամիջոցների, հոգեմետ (հոգեներգործուն) նյութերի, դրանց պրեկուրսորների, պատրաստուկների, համարժեք նյութերի (անալոգների) և ածանցյալների ապօրինի ներկրումը կանխարգելելը նախատեսում է իրագործել հետևյալ ռազմավարական խնդիրները`

1) ապահովել արդյունավետ սահմանային վերահսկողություն` մաքսանենգ ճանապարհով Հայաստանի Հանրապետություն թմրամիջոցների, հոգեմետ (հոգեներգործուն) նյութերի, դրանց պրեկուրսորների, պատրաստուկների, համարժեք նյութերի (անալոգների) և ածանցյալների ապօրինի տարանցումն ու ապօրինի ներմուծումը կանխելու նպատակով,

2) զարգացնել համագործակցությունն այն երկրների իրավասու մարմինների հետ, որոնց տարածքներն օգտագործվում են որպես թմրամիջոցների ապօրինի տեղափոխման տարանցիկ ուղիներ, նշված ոլորտում սերտ փոխգործակցություն ապահովելու նպատակով կնքել համապատասխան միջպետական պայմանագրեր,

3) կատարելագործել միջազգային հանցավոր խմբավորումների (այդ թվում՝ Հայաստանի Հանրապետության քաղաքացիների ներգրավմամբ) կողմից Հայաստանի Հանրապետության տարածքի օգտագործմամբ թմրամիջոցների տարանցման ուղիների մշտադիտարկման համակարգերը,

4) գնահատել թմրամիջոցների մաքսանենգության ուղիների, ներկրման եղանակների և կիրառվող մեթոդների որակական և քանակական փոփոխությունների միտումները,

5) իրականացնել թմրամիջոցների մաքսանենգության դեմ պայքարի ընթացքում ծագած հիմնախնդիրների և դրանց լուծմանն ուղղված մեխանիզմների ուսումնասիրություն՝ հաշվի առնելով դրա միջազգային, տարածաշրջանային և ներպետական դրսևորումներն ու պայքարի առանձնահատկությունները,

6) կատարելագործել մաքսային հսկողության գոտիներում և սահմանային անցակետերում վերահսկման մեխանիզմները, իրականացնել նյութատեխնիկական բազայի արդիականացում,

7) ուժեղացնել արտերկրից փոստային առաքանիների և սուրհանդակային կապի միջոցով փոխադրվող բեռների հսկողությունը, ներդնել դրանք ստացող անձանց նույնականացման առավել արդյունավետ համակարգ,

8) ապահովել Հայաստանի Հանրապետության սահմանային անցակետերի և մաքսային հսկողության գոտիների հագեցվածությունը թմրամիջոցներ հայտնաբերող ժամանակակից տեխնիկական սարքավորումներով և հատուկ վարժեցված շներով,

9) ապահովել մասնակցությունը տարածաշրջանային «Կանալ» միջազգային օպերատիվ-կանխարգելիչ համալիր միջոցառմանը` այլ թմրամիջոցների, հոգեմետ (հոգեներգործուն) նյութերի, դրանց պրեկուրսորների, պատրաստուկների, համարժեք նյութերի (անալոգների) և ածանցյալների՝ մաքսանենգ ճանապարհով Հայաստանի Հանրապետություն ներմուծումը կանխելու նպատակով։

42․ Հանրապետության տարածքում թմրամիջոցների, հոգեմետ (հոգեներգործուն) նյութերի, դրանց պրեկուրսորների, պատրաստուկների, համարժեք նյութերի (անալոգների) և ածանցյալների ապօրինի շրջանառության դեմ պայքարը նախատեսում է իրագործել հետևյալ ռազմավարական խնդիրները`

1) միջոցներ ձեռնարկել թմրամիջոցների, հոգեմետ (հոգեներգործուն) նյութերի, դրանց պրեկուրսորների, պատրաստուկների, համարժեք նյութերի (անալոգների) և ածանցյալների ապօրինի շրջանառության կանխմանն ուղղված օպերատիվ-հետախուզական գործունեության արդյունավետությունը բարձրացնելու ուղղությամբ, կատարելագործել թմրամիջոցների, հոգեմետ (հոգեներգործուն) նյութերի, դրանց պրեկուրսորների, պատրաստուկների, համարժեք նյութերի (անալոգների) և ածանցյալների՝ ապօրինի շրջանառության հետ կապված հանցագործությունների բացահայտման նպատակով օրենսդրությամբ սահմանված կարգով նշված նյութերի վերահսկելի մատակարարումների և գնումների իրականացման, ինչպես նաև դրանց բռնագրավման համակարգը,

2) ապահովել թմրամիջոցների ապօրինի շրջանառության հետ կապված հանցագործությունների վերաբերյալ գործերով իրականացվող քրեական վարույթների լրիվությունը՝ այդ հանցագործությունների պատճառներն ու դրանց կատարմանը նպաստող պայմանները վեր հանելու համար,

3) թմրամիջոցների անօրինական շրջանառությանն առնչվող հանցագործությունների կատարման փաստերով նախաձեռնվող քրեական վարույթների քննության ընթացքում դիտարկել փողերի լվացման հանցակազմի առկայությունը,

4) կատարելագործել բնակչության առողջությանն առավել վտանգ հասցնող սինթետիկ թմրամիջոցների ապօրինի շրջանառության դեմ պայքարի ուղղությամբ ձեռնարկվող միջոցները,

5) որպես անդրազգային հանցավորության առավել վտանգավոր տեսակ՝ ակտիվացնել թմրամիջոցների անօրինական շրջանառության դեմ պայքարի ուղղությամբ միջազգային իրավապահ մարմինների աշխատանքը և փոխգործակցությունը,

6) միջոցներ ձեռնարկել թմրամիջոցների ապօրինի շրջանառության դեմ պայքարի գիտական ոլորտի ծառայողների տեսական գիտելիքների և գործնական հմտությունների բարձրացման ուղղությամբ, հետևողականորեն արդիականացնել պայքարի մոտեցումները և ապահովել տվյալ ոլորտի համաշխարհային գիտական առաջավոր փորձի փոխառումն ու ներդրումը,

7) միջոցներ ձեռնարկել կանխելու թմրամիջոցների, հոգեմետ (հոգեներգործուն) նյութերի, դրանց պրեկուրսորների, պատրաստուկների, համարժեք նյութերի (անալոգների) և ածանցյալների հոսքն օրինական շրջանառությունից դեպի ապօրինի շրջանառություն,

8) ակտիվացնել օպերատիվ աշխատանքները և կանխարգելիչ միջոցառումները թմրամոլների և թմրամիջոցներ ապօրինի շրջանառող անձանց շրջանում, միջոցներ ձեռնարկել գաղտնիության պահպանմամբ ահազանգման մեխանիզմներ ստեղծելու և բնակչության հետ կապն ամրապնդելու ուղղությամբ,

9) ակտիվացնել ձերբակալված անձանց պահելու վայրերում, քրեակատարողական հիմնարկներում թմրամիջոցների, հոգեմետ (հոգեներգործուն) նյութերի, դրանց պրեկուրսորների, պատրաստուկների, համարժեք նյութերի (անալոգների) և ածանցյալների ապօրինի շրջանառության կանխման միջոցառումները, քրեակատարողական հիմնարկներն ապահովել համապատասխան տեխնիկական սարքավորումներով և հատուկ վարժեցված շներով:

43․ Համացանցի միջոցով թմրամիջոցների անօրինական շրջանառության կանխարգելումը նախատեսում է իրագործել հետևյալ ռազմավարական խնդիրները`

1) ուսումնասիրել համացանցի միջոցով թմրամիջոցների անօրինական շրջանառության դեմ պայքարում միջազգային առաջավոր փորձը և ոլորտին վերաբերող օրենսդրական դաշտը,

2) կատարելագործել ոլորտին վերաբերող ՀՀ օրենսդրական դաշտը,

3) զարգացնել համացանցի միջոցով թմրամիջոցների անօրինական շրջանառության դեմ պայքարում իրավապահ մարմինների կարողությունները, վերազինել նյութատեխնիկական բազան, կազմակերպել վերապատրաստման դասընթացներ, կատարելագործել աշխատակիցների գիտելիքները,

4) ձեռնարկել միջոցներ համացանցի միջոցով թմրամիջոցների անօրինական շրջանառությամբ, գովազդով և տարածմամբ զբաղվող կազմակերպիչիներին և հանցավոր կազմակերպություններին հայտնաբերելու և բացահայտելու ուղղությամբ:

44․ Իրավասու մարմինների և կազմակերպությունների կարողությունների հզորացումնը և նրանց միջև համագործակցության ամրապնդոիմը նախատեսում է իրագործել հետևյալ ռազմավարական խնդիրները`

1) ապահովել իրավապահ և իրավասու այլ պետական մարմինների կադրերի պատրաստման, վերապատրաստման և որակավորման բարձրացման համակարգի կատարելագործումը և այդ մարմինների նյութատեխնիկական բազայի հետագա ամրապնդումը,

2) թմրամիջոցների անօրինական շրջանառության դեմ պայքարում ներգրավված իրավապահ մարմիններում ստեղծել հանցագործությունների ֆինանսական բաղադրիչի քննության ոլորտում (մասնավորապես, հանցագործների կողմից, որպես ֆինանսական միջոց, օգտագործվող կրիպտոարժույթի) մասնագիտացված աշխատատեղեր,

3) ապահովել հանցագործությունների ֆինանսական բաղադրիչի քննությամբ զբաղվող անձանց վերապատրաստման դասընթացներ, այդ թվում նաև օտարերկրյա պետություններում,

4) ապահովել իրավապահ մարմինների համակարգում գործող ուսումնական հաստատությունների կազմում ստեղծված՝ թմրամիջոցների, հոգեմետ (հոգեներգործուն) նյութերի, դրանց պրեկուրսորների, պատրաստուկների, համարժեք նյութերի (անալոգների) և ածանցյալների ապօրինի շրջանառության, թմրամոլության կանխարգելմանն առնչվող հարցերն ուսումնասիրող ստորաբաժանումների գիտական-տեղեկատվական պատշաճ հագեցվածությունը,

5) ապահովել թմրամիջոցների, հոգեմետ (հոգեներգործուն) նյութերի, դրանց պրեկուրսորների, պատրաստուկների, համարժեք նյութերի (անալոգների) և ածանցյալների ապօրինի շրջանառության հետ կապված հանցագործությունների և այլ իրավախախտումների ու դրանց առնչվող անձանց վերաբերյալ օպերատիվ տեղեկատվական-վերլուծական համակարգի ստեղծումը և ստացված տեղեկատվության փոխանակումը համապատասխան մարմինների հետ:

 6) թմրամիջոցների անօրինական շրջանառության դեմ պայքարի արդյունքների վերհանման, առկա բացթողումների վերացման և նոր մարտահրավերներին դիմագրավելու նպատակով պարբերաբար կազմակերպել հանդիպումներ և քննարկումներ,

7) կատարելագործել թմրամիջոցների օրինական շրջանառության և անօրինական շրջանառության դեմ պայքարին վերաբերող օրենսդրական դաշտը,

8) ներդնել իրավական մեխանիզմներ՝ հանրային ծառայող հանդիսացող կամ հանրային ծառայության անցնող անձի կողմից թմրամիջոցների հնարավոր օգտագործման բացահայտման ուղղությամբ համապատասխան բժշկափորձագիտական միջոցների կիրառման համար:

**8. ԹՄՐԱՄԻՋՈՑՆԵՐ ԿԱՄ ՀՈԳԵՄԵՏ (ՀՈԳԵՆԵՐԳՈՐԾՈՒՆ) ՆՅՈՒԹԵՐ ԳՈՐԾԱԾՈՂ ԱՆՁԱՆՑ ԲԺՇԿԱԿԱՆ ԵՎ ՍՈՑԻԱԼ-ՀՈԳԵԲԱՆԱԿԱՆ ԾԱՌԱՅՈՒԹՅՈՒՆՆԵՐԻ ՏՐԱՄԱԴՐՈՒՄԸ**

45․ Թմրամիջոցներ կամ հոգեմետ (հոգեներգործուն) նյութեր գործածող անձանց վաղ հայտնաբերելը և համապատասխան բուժհաստատություններ ուղեգրելը նախատեսում է իրագործել հետևյալ ռազմավարական խնդիրները`

1) միջոցներ ձեռնարկել նարկոլոգիական բուժհաստատություններից դուրս խորհրդատվական և աջակցության կենտրոններ հիմնելու ուղղությամբ` թմրամոլության վերաբերյալ կամավոր խորհրդատվություն և աջակցություն ապահովելու, ինչպես նաև, ըստ անհրաժեշտության, նրանց համապատասխան նարկոլոգիական բուժհաստատություններ ուղեգրելու նպատակով,

2) ապահովել սերտ համագործակցություն թմրամիջոցներ կամ հոգեմետ (հոգեներգործուն) նյութեր գործածող անձանց շրջանում փոխօգնության, խնամքի, աջակցության և կանխարգելման ծրագրեր իրականացնող կազմակերպությունների և թմրաբանական բժշկական օգնություն և սպասարկում իրականացնող բժշկական կազմակերպությունների միջև,

3) ապահովել հասարակական կազմակերպությունների ներգրավումը թմրամիջոցներ կամ հոգեմետ (հոգեներգործուն) նյութեր գործածող անձանց շրջանում խորհրդատվական և սոցիալ-հոգեբանական աջակցության ու վերականգնման ծրագրերի բոլոր փուլերում,

4) մշակել և ներդնել զորակոչիկների, ռազմաուսումնական հաստատություններ ընդունվողների` թմրամիջոցների և (կամ) հոգեմետ (հոգեներգործուն) նյութերի գործածման վերաբերյալ հետազոտության անցկացման կարգ:

46․ Թմրամիջոցներ կամ հոգեմետ (հոգեներգործուն) նյութեր գործածող անձանց ժամանակակից և գիտականորեն հիմնավորված բուժման, վերականգնման և վնասի նվազեցման ծառայություններ տրամադրելը նախատեսում է իրագործել հետևյալ ռազմավարական խնդիրները`

1) միջոցներ ձեռնարկել նարկոլոգիական բուժհաստատությունների հիվանդանոցային պայմանների բարելավման և համապատասխան բուժսարքավորումներով համալրման ուղղությամբ,

2) միջոցներ ձեռնարկել նարկոլոգիայի ոլորտի մասնագետներ պատրաստող հաստատությունների գիտական և կրթական մակարդակի բարձրացման ուղղությամբ,

3) ապահովել նարկոլոգիայի ոլորտի բժիշկների և միջին բուժանձնակազմի մասնագիտացումը և պարբերական վերապատրաստումը,

4) ապահովել հոգեբաններ և սոցիալական ոլորտի աշխատողներ պատրաստող և նրանց վերապատրաստումն ապահովող գիտակրթական հաստատությունների կողմից համապատասխան մասնագետների գործուղումը նարկոլոգիական բժշկական կազմակերպություններ,

5) ապահովել նարկոլոգիական բուժհաստատությունների կողմից բուժման տարբեր ձևերի և մեթոդների կիրառումը (ապաթունավորում, գերարագ ապաթունավորում, փոխարինող բուժում, պահպանողական բուժում),

6) քննարկել նարկոլոգիական բուժհաստատությունների հիվանդանոցային բուժում ստացող հիվանդներին արտասահմանյան բուժհաստատություններում բուժում ստանալու հնարավորությունները,

7) լրամշակել և ներդնել նարկոլոգիական հիվանդների բուժման ստանդարտները:

47․ Թմրամիջոցներից կամ հոգեմետ (հոգեներգործուն) նյութերից կախվածություն ունեցող անձանց հետբուժական սոցիալական վերաինտեգրումը նախատեսում է իրագործել հետևյալ ռազմավարական խնդիրները`

1) նարկոլոգիական ծառայություններ մատուցող բժշկական կազմակերպություններում հաշվառված և դադարի (ռեմիսիայի) շրջանում գտնվող անձանց համար իրականացնել զբաղվածության աջակցության, այդ թվում նաև աշխատանքի տեղավորման նպատակային ծրագրեր,

2) միջոցներ ձեռնարկել նարկոլոգիական ծառայություններ մատուցող բժշկական կազմակերպություններում հաշվառված և դադարի (ռեմիսիայի) շրջանում գտնվող անձանց համար վերականգնողական ծրագրեր ներդնելու համար,

3) իրականացնել վերականգնողական կենտրոնի հավանական շահառուներ հանդիսացող անձանց առողջական և սոցիալական կարիքների գնահատման հետազոտություն` նախատեսվող վերականգնողական ծառայությունները առավելագույնս համապատասխանեցնելու կենտրոնի հավանական շահառուների կարիքներին:

48․ Թմրամիջոցներից կախվածություն ունեցող և թմրամիջոցներ գործածող անձանց վերաբերյալ իրավական կարգավորումների վերանայումը նախատեսում է իրագործել հետևյալ ռազմավարական խնդիրները`

1*)* վերանայել «Թմրամիջոցների և հոգեմետ (հոգեներգործուն) նյութերի մասին» ՀՀ օրենքը և ՀՀ Կառավարության 2007 թվականի դեկտեմբերի 20-ի «Թմրամոլների նկատմամբ բժշկական դիտարկման և նրանց հաշվառման կարգը սահմանելու մասին» թիվ 1599-Ն որոշումը, կատարել լրացումներ և փոփոխություններ՝ համապատասխանեցնելով թմրամիջոցներ գործածող և թմրամիջոցներից կախվածություն ունեցող անձանց նկատմամբ իրականացվող քաղաքականության միջազգային չափանիշներին և առաջադեմ փորձին,

2*)* իրավական ակտերի վերանայման և փոփոխությունների (լրացումների) կատարման ընթացքում հստակորեն տարբերակել թմրամիջոցների գործածմամբ պայմանավորված հիվանդություն ունեցող (կախվածություն ունեցող) և առանց կախվածության առկայության, թմրամիջոցների գործածման փորձ ունեցող անձանց նկատմամբ իրականացվող քաղաքականությունը՝ հատուկ ուշադրության արժանացնելով թմրամիջոցներ կամ այլ հոգեներգործուն նյութեր գործածող անձանց և թմրամիջոցներից կամ այլ հոգներգործուն նյութերից կախվածություն ունեցող անձանց նկատմամբ առկա սահմանափակումների խստության նպատակահարմարությանն ու դրանց պատժողական բնույթին,

3*)* իրավական ակտերի վերանայման և փոփոխությունների (լրացումների) կատարման ընթացքում հատուկ ուշադրություն դարձնել և հստակորեն սահմանել թմրամիջոցներից կախվածության ախտորոշման և դրա արդյունքում հաշվառման համար միջազգայնորեն ընդունված մոտեցումների կիրառությանը՝ թմրամիջոցներից կախվածությամբ անձանց հաշվառում և բժշկական դիտարկում իրականացնելու նպատակով,

4*)* մշակել և հանրապետությունում ներդնել հոգեներգործուն նյութերից կախվածությունների բուժման համար տրամադրվող նարկոլոգիական բժշկական օգնության և սպասարկման արդյունավետության և պացիենտի հետբուժական վիճակի ու դինամիկայի գնահատման միջազգայնորեն ընդունված առաջադեմ սկզբունքներն ու գործիքակազմերը՝ համապատասխանեցնելով դրանք Հայաստանի Հանրապետության պայմաններին և առանձնահատկություններին:

5*)* Թմրամիջոցների չարաշահման վերաբերյալ համաճարակաբանական տվյալների հավաքագրման նպատակով պարբերաբար գնահատել թմրամիջոցների չարաշահման վերաբերյալ համաճարակաբանական ցուցիչները՝ կիրառելով 2000 թվականի Լիսաբոնյան համաձայնագրով սահմանված՝ Թմրամիջոցների և թմրամիջոցներից կախվածությունների մոնիտորինգի եվրոպական կենտրոնի և Միավորված ազգերի կազմակերպության թմրամիջոցների և հանցավորության դեմ պայքարի գրասենյակի կողմից առաջարկվող մեթոդաբանություններն ու սկզբունքները:

**9. ՌԱԶՄԱՎԱՐՈՒԹՅԱՆ ԻՐԱԳՈՐԾՈՒՄԻՑ ԱԿՆԿԱԼՎՈՂ ԱՐԴՅՈՒՆՔՆԵՐԸ**

49․ Թմրամոլության և թմրամիջոցների ապօրինի շրջանառության դեմ պայքարի ազգային ռազմավարության իրագործումը միտված է որոշակի արդյունքների ձեռքբերմանը:

50․ Թմրամոլության առաջնային կանխարգելման նպատակով իրագործվող ռազմավարական խնդիրներից ակնկալվում են հետևյալ արդյունքները`

1) թմրամոլության կանխարգելման նպատակով իրականացվող միջոցառումները պարբերաբար կլուսաբանվեն մամուլով և զանգվածային լրատվության այլ միջոցներով, կանոնավոր կդառնա Հայաստանի Հանրապետությունում թմրամոլության կանխարգելման և թմրամիջոցների ապօրինի շրջանառության համար պատասխանատու մարմինների պաշտոնատար անձանց և կազմակերպությունների ներկայացուցիչների մասնակցությունը հեռուստառադիոհաղորդումներին, մամուլի ասուլիսներին, կթողարկվեն թմրամոլության հասցրած վնասի վերաբերյալ թեմատիկ ֆիլմեր, տեղեկատվական այլ նյութեր,

2) աշխատաշուկայում անմրցունակ անձանց համար զբաղվածության կարգավորման և աջակցության պետական ծրագրերի իրականացմամբ կընդլայնվեն թմրամոլությամբ տառապող և համապատասխան բուժում ստացած անձանց աշխատանքով ապահովման հնարավորությունները,

3) կստեղծվի թմրամիջոցներից կախվածություն ունեցող անձանց համար իրականացվող վերականգնողական ծրագրերի իրականացման նպատակով հավանական շահառուների առողջական և սոցիալական կարիքների գնահատման միասնական համակարգ, ինչը հնարավորություն կտա վերականգնողական ծառայության հնարավորություններն առավելագույնս համապատասխանեցնել դրա հավանական շահառուների իրական կարիքներին,

4) անչափահասների և երիտասարդների, ինչպես նաև ժամկետային զինծառայողների ու ազատությունից զրկված անձանց շրջանում կապահովվի «Հավասարը` հավասարին» մեթոդով ուսուցման համակարգի իրականացման շարունակականությունը,

5) հանրակրթական դպրոցների և ուսումնական այլ հաստատությունների ուսումնական ծրագրերում կընդգրկվեն թմրամոլության կանխարգելմանն առնչվող դասաժամեր,

6) կբարձրանա անչափահասների օրինական ներկայացուցիչների (ծնողներ, որդեգրողներ, խնամակալներ, հոգաբարձուներ) իրազեկության աստիճանը թմրամոլության և դրա հասցրած վնասի, թմրամիջոցների նոր տեսակների, ինչպես նաև համացանցի միջոցով դրանց արագ տարածման և վաճառքի վերաբերյալ,

7) կապահովվի հասարակական կազմակերպությունների ներգրավվածությունն անչափահասների և երիտասարդների շրջանում թմրամոլության կանխարգելման նախաձեռնություններին,

8) կստեղծվի համակարգչային համացանցի միասնական հանգույց, որում մշտապես կթարմացվեն Հայաստանի Հանրապետությունում թմրամոլության և թմրամիջոցների ապօրինի շրջանառության դեմ պայքարն արտացոլող նյութերը,

9) կբարձրանա թմրամոլության հետ կապված հարցերի և դրա դեմ պայքարի մոտեցումների վերաբերյալ լրագրողների իրազեկության աստիճանը:

51․ Թմրամիջոցների, հոգեմետ (հոգեներգործուն) նյութերի և դրանց պրեկուրսորների ապօրինի շրջանառության կանխման նպատակով իրագործվող ռազմավարական խնդիրներից ակնկալվում են հետևյալ արդյունքները`

1) կապահովվի Հայաստանի Հանրապետության սահմանային վերահսկողության համակարգի արդյունավետ գործունեությունը` հանրապետության տարածք թմրամիջոցների, հոգեմետ (հոգեներգործուն) նյութերի և դրանց պրեկուրսորների ապօրինի ներմուծումը կանխելու նպատակով,

2) կբարձրանա այլ պետություններից թմրամիջոցների, հոգեմետ (հոգեներգործուն) նյութերի և դրանց պրեկուրսորների՝ մաքսանենգ ճանապարհով Հայաստանի Հանրապետություն ներմուծումը կանխելու նպատակով իրականացվող օպերատիվ-կանխարգելիչ միջոցառումների արդյունավետությունը, կզարգանա համագործակցությունն այն երկրների հետ, որոնց տարածքներն օգտագործվում են որպես թմրամիջոցների ապօրինի տեղափոխման տարանցիկ ուղիներ,

3) կուժեղանա հսկողությունը սահմանային մաքսակետերով թմրամիջոցների, հոգեմետ (հոգեներգործուն) նյութերի և դրանց պրեկուրսորների՝ մաքսանենգ ճանապարհով փոխադրումների նկատմամբ,

4) կկատարելագործվի թմրամիջոցների, հոգեմետ (հոգեներգործուն) նյութերի և դրանց պրեկուրսորների ապօրինի շրջանառության հետ կապված հանցագործությունների բացահայտման նպատակով հանրապետության իրավասու մարմինների կողմից նշված նյութերի վերահսկվող մատակարարումների և գնումների իրականացման, ինչպես նաև դրանց բռնագրավման համակարգը,

5) կապահովվի թմրամիջոցների ապօրինի շրջանառությանն առնչվող հանցագործությունների վերաբերյալ գործերով իրականացվող հետաքննության և նախաքննության լրիվությունը, օբյեկտիվությունն ու օրինականությունը, այդ հանցագործությունների պատճառների ու դրանց կատարմանը նպաստող պայմանների վերհանումը,

6) կբարձրանա Հայաստանի Հանրապետության սահմանային անցակետերի և մաքսային հսկողության գոտիների տեխնիկական հագեցվածությունը, ինչպես նաև թմրամիջոցների ապօրինի շրջանառության դեմ պայքարի ոլորտի ծառայողների տեսական գիտելիքների և գործնական հմտությունների մակարդակը, կարդիականացվեն պայքարի գիտական մոտեցումները, կփոխառվի և կներդրվի ոլորտի համաշխարհային գիտական առաջավոր փորձը,

7) կկանխվի թմրամիջոցների, հոգեմետ (հոգեներգործուն) նյութերի և դրանց պրեկուրսորների ապօրինի շրջանառությունից ստացված եկամուտների օրինականացումը,

8) կկատարելագործվի իրավապահ և իրավասու այլ պետական մարմինների կադրերի պատրաստման, վերապատրաստման և որակավորման բարձրացման համակարգը, կվերազինվի այդ մարմինների նյութատեխնիկական բազան,

9) կկազմակերպվի համացանցի միջոցով կատարվող հանցագործությունների հայտնաբերման և բացահայտման ուղղությամբ վերապատրաստման դասընթացներ, այդ թվում նաև օտարերկրյա պետություններում,

10) կապահովվի իրավապահ մարմինների համակարգում գործող ուսումնական հաստատությունների գիտական-տեղեկատվական պատշաճ հագեցվածությունը,

11) կներդրվի թմրամիջոցների, հոգեմետ (հոգեներգործուն) նյութերի և դրանց պրեկուրսորների ապօրինի շրջանառության հետ կապված հանցագործությունների և այլ իրավախախտումների ու դրանց առնչվող անձանց վերաբերյալ օպերատիվ տեղեկատվական-վերլուծական համակարգ և կապահովվի ստացված տեղեկատվության փոխանակումը համապատասխան մարմինների միջև:

52․ Թմրամիջոցներ կամ հոգեմետ (հոգեներգործուն) նյութեր գործածող անձանց բժշկական և սոցիալ-հոգեբանական ծառայությունների տրամադրման նպատակով իրագործվող ռազմավարական խնդիրներից ակնկալվում են հետևյալ արդյունքները`

1) միջոցներ կձեռնարկվեն նարկոլոգիական բուժհաստատությունների վերանորոգման, հիվանդանոցային պայմանների բարելավման և համապատասխան բուժսարքավորումներով համալրման ուղղությամբ,

2) կբարձրանա նարկոլոգիայի ոլորտի մասնագետներ պատրաստող հաստատությունների գիտական և կրթական մակարդակը,

3) կապահովվի նարկոլոգիայի ոլորտի բժիշկների և միջին բուժանձնակազմի որակյալ մասնագիտացումն ու վերապատրաստումը,

4) կբարձրանա գիտակրթական հաստատությունների հոգեբանների և սոցիալական ոլորտի աշխատողների որակավորումը և մասնագիտական պատրաստվածության աստիճանը,

5) կբարձրանա նարկոլոգիական հիվանդների բուժման որակը և արդյունավետությունը,

6) կլրամշակվեն և կներդրվեն նարկոլոգիական հիվանդների բուժման ստանդարտները,

7) կիրականացվեն զբաղվածության աջակցության և աշխատանքով ապահովման նպատակային ծրագրեր նարկոլոգիական բժշկական հաստատություններում հաշվառված և դադարի (ռեմիսիայի) շրջանում գտնվող անձանց համար,

8) կստեղծվի նարկոլոգիական ծառայություններ մատուցող բժշկական կազմակերպություններում հաշվառված և դադարի (ռեմիսիայի) շրջանում գտնվող անձանց վերականգնողական կենտրոն, կգնահատվեն կենտրոնի հավանական շահառուներ հանդիսացող անձանց առողջական և սոցիալական կարիքները, նախատեսվող վերականգնողական ծառայություններն առավելագույնս կհամապատասխանեցվեն կենտրոնի հավանական շահառուների կարիքներին:

**10. ԹՄՐԱՄՈԼՈՒԹՅԱՆ ԵՎ ԹՄՐԱՄԻՋՈՑՆԵՐԻ ԱՊՕՐԻՆԻ ՇՐՋԱՆԱՌՈՒԹՅԱՆ ԴԵՄ ՊԱՅՔԱՐԻ ՄԱՍՆԱԿԻՑՆԵՐԸ**

53․ Թմրամոլության և թմրամիջոցների ապօրինի շրջանառության դեմ պայքարի ազգային ռազմավարության իրագործմանն ուղղված միջոցառումների մշակումը, հաստատումը և իրականացումը, այդ թվում՝ ֆինանսական միջոցների որոնումը և տնօրինումը, ապահովում է Հայաստանի Հանրապետության կառավարությունը:

54․ Հայաստանի Հանրապետությունում թմրամոլության և թմրամիջոցների ապօրինի շրջանառության դեմ պայքարի ազգային ռազմավարության իրագործմանն ուղղված միջոցառումների ընդհանուր համակարգումը, դրանց իրականացման ընթացքի և արդյունքների վերաբերյալ պաշտոնական տեղեկատվության տրամադրումը, ինչպես նաև ռազմավարության իրականացման գնահատումը և մշտադիտարկումը իրականացնում է Հյաստանի Հանրապետությունում թմրամոլության և թմրամիջոցների ապօրինի շրջանառության դեմ պայքարի հարցերով միջգերատեսչական հանձնաժողովը, որի կազմը և աշխատակարգը հաստատվում է Հայաստանի Հանրապետության կառավարության որոշմամբ:

55․ Հայաստանի Հանրապետության պետական կառավարման հանրապետական մարմիններն իրենց իրավասության շրջանակներում իրականացնում են թմրամիջոցների և դրանց պրեկուրսորների ապօրինի շրջանառության հակազդման, ինչպես նաև թմրամիջոցների ոչ բժշկական նպատակներով օգտագործման կանխարգելման գործառույթներ:

56․ Հայաստանի Հանրապետության առողջապահության նախարարությունն իրականացնում է առողջապահության ոլորտում թմրամիջոցների շրջանառության, ինչպես նաև թմրամոլությամբ տառապող անձանց բժշկական օգնության և սպասարկման հարցերով Հայաստանի Հանրապետության կառավարության քաղաքականության մշակումը և իրականացումը:

57․ Հայաստանի Հանրապետության մարզպետները համակարգում են հանրապետական գործադիր մարմինների տարածքային ծառայությունների կողմից մարզային մակարդակով պետական հակաթմրամոլային քաղաքականության շրջանակներում իրականացվող միջոցառումները:

58․ Տեղական ինքնակառավարման մարմիններն իրենց լիազորությունների շրջանակում աջակցում են պետական հակաթմրամոլային քաղաքականության շրջանակներում իրականացվող միջոցառումների իրականացմանը:

59․ Հասարակական կազմակերպությունները և կրոնական միավորումները, իրենց կանոնադրական խնդիրներին համապատասխան, մասնակցում են պետական հակաթմրամոլային քաղաքականության իրականացման, թմրամիջոցների, հոգեմետ (հոգեներգործուն) նյութերի, դրանց պրեկուրսորների, պատրաստուկների, համարժեք նյութերի (անալոգների) և ածանցյալների ապօրինի շրջանառության կանխարգելման և թմրամոլությունից կախում ունեցող անձանց վերականգնման ու սոցիալական վերաինտեգրման ուղղությամբ տարվող աշխատանքներին:

60․ Զանգվածային լրատվության միջոցներն իրականացնում են պետական հակաթմրամոլային քաղաքականություն, թմրամիջոցների ապօրինի շրջանառության դեմ տարվող պայքարի լուսաբանում, լայն հասարակայնությանը տեղեկատվության տրամադրում թմրամոլության վնասների և թմրամիջոցների ապօրինի շրջանառության դեմ պայքարի միջոցառումների ընթացքի և արդյունքների մասին:

61․ Թմրամոլության և թմրամիջոցների ապօրինի շրջանառության դեմ պայքարի ոլորտում համագործակցում են`

1) ՀՀ ներքին գործերի նախարարությունը,

2) ՀՀ առողջապահության նախարարությունը,

3) ՀՀ արդարադատության նախարարությունը,

4) ՀՀ արտաքին գործերի նախարարությունը,

5) ՀՀ աշխատանքի և սոցիալական հարցերի նախարարությունը,

6) ՀՀ կրթության, գիտության, մշակույթի և սպորտի նախարարությունը,

7) ՀՀ պաշտպանության նախարարությունը,

8) ՀՀ տարածքային կառավարման և ենթակառուցվածքների նախարարությունը,

9) ՀՀ ֆինանսների նախարարությունը,

10) ՀՀ էկոնոմիկայի նախարարությունը,

11) ՀՀ բարձր տեխնոլոգիական արդյունաբերության նախարարությունը,

12) ՀՀ ազգային անվտանգության ծառայությունը,

13) ՀՀ պետական եկամուտների կոմիտեն,

14) ՀՀ դատախազությունը (համաձայնությամբ),

15) ՀՀ քննչական կոմիտեն (համաձայնությամբ),

16) ՀՀ անվտանգության խորհրդի գրասենյակը,

17) ՀՀ կենտրոնական բանկը (համաձայնությամբ),

18) ՀՀ Ազգային ժողովի առողջապահության հարցերի մշտական հանձնաժողովը (համաձայնությամբ),

19) ՀՀ Ազգային ժողովի գիտության, կրթության, մշակույթի, սփյուռքի, երիտասարդության և սպորտի հարցերի մշտական հանձնաժողովը (համաձայնությամբ),

20) ՀՀ արտաքին հետախուզության ծառայությունը (համաձայնությամբ),

21) Մարդու իրավունքների պաշտպանի գրասենյակը (համաձայնությամբ),

22) տեղական ինքնակառավարման մարմինները (համաձայնությամբ),

23) զանգվածային լրատվության միջոցները (համաձայնությամբ),

24) Միավորված ազգերի կազմակերպության համապատասխան գործակալությունները և միջազգային այլ կառույցներ (համաձայնությամբ),

**11. ՀԱՅԱՍՏԱՆԻ ՀԱՆՐԱՊԵՏՈՒԹՅՈՒՆՈՒՄ ԹՄՐԱՄՈԼՈՒԹՅԱՆ ԵՎ ԹՄՐԱՄԻՋՈՑՆԵՐԻ ԱՊՕՐԻՆԻ ՇՐՋԱՆԱՌՈՒԹՅԱՆ ԴԵՄ ՊԱՅՔԱՐԻ ԱԶԳԱՅԻՆ ՌԱԶՄԱՎԱՐՈՒԹՅԱՆ ԴՐՈՒՅԹՆԵՐԻ ԻՐԱԿԱՆԱՑՄԱՆ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ ՄԻՋՈՑԱՌՈՒՄՆԵՐԻ ԾՐԱԳԻՐԸ**

62․ Հայաստանի Հանրապետությունում թմրամոլության և թմրամիջոցների ապօրինի շրջանառության դեմ պայքարի ազգային ռազմավարության դրույթների իրականացման նպատակով Հայաստանի Հանրապետության կառավարությունը մշակում և ընդունում է Հայաստանի Հանրապետությունում թմրամոլության և թմրամիջոցների ապօրինի շրջանառության դեմ պայքարի տարեկան ծրագիրը:

**12. ԹՄՐԱՄՈԼՈՒԹՅԱՆ ԵՎ ԹՄՐԱՄԻՋՈՑՆԵՐԻ ԱՊՕՐԻՆԻ ՇՐՋԱՆԱՌՈՒԹՅԱՆ ԴԵՄ ՊԱՅՔԱՐԻ ՌԱԶՄԱՎԱՐՈՒԹՅԱՆ ԻՐԱԿԱՆԱՑՄԱՆ ՖԻՆԱՆՍԱԿԱՆ ԱՊԱՀՈՎՈՒՄԸ**

63․ Սույն ռազմավարության ֆինանսավորումն իրականացվում է Հայաստանի Հանրապետության պետական բյուջեից և օրենքով չարգելված այլ աղբյուրներից, այդ թվում` միջազգային կազմակերպությունների, առևտրային և հասարակական կազմակերպությունների, բարեգործական հիմնադրամների տրամադրած ֆինանսական աջակցության և այլ արտաբյուջետային միջոցների հաշվին:

**13. ԹՄՐԱՄՈԼՈՒԹՅԱՆ ԵՎ ԹՄՐԱՄԻՋՈՑՆԵՐԻ ԱՊՕՐԻՆԻ ՇՐՋԱՆԱՌՈՒԹՅԱՆ ԴԵՄ ՊԱՅՔԱՐԻ ՌԱԶՄԱՎԱՐՈՒԹՅԱՆ ԻՐԱԿԱՆԱՑՄԱՆ ՄՇՏԱԴԻՏԱՐԿՈՒՄԸ**

64․ Սույն ռազմավարության և դրա իրագործմանն ուղղված միջոցառումների մշտադիտարկումն իրականացնում է Հայաստանի Հանրապետության կառավարության որոշմամբ ստեղծված միջգերատեսչական հանձնաժողովը: Մշտադիտարկման արդյունքներով կներկայացվեն առաջարկություններ, որոնք առաջնահերթության կարգով հաշվի կառնվեն սույն ռազմավարության դրույթների իրականացումն ապահովող հետագա միջոցառումները մշակելիս:

**14. ԵԶՐԱՓԱԿԻՉ ԴՐՈՒՅԹՆԵՐ**

65․ Ռազմավարության ընդունումը կնպաստի թմրամոլության և թմրամիջոցների ապօրինի շրջանառության դեմ պայքարի ուժեղացմանը, Հայաստանի Հանրապետությունում մարդու իրավունքների ապահովման և պաշտպանությանը, իրավակարգի ամրապնդմանը, տնտեսության կայունության ապահովմանն ու բնականոն զարգացմանը, կխթանի թմրամոլության և թմրամիջոցների ապօրինի շրջանառության հետ կապված անդրսահմանային հանցավորության դեմ պայքարի միջազգային համագործակցությունը: